BEGRUNDELSE

1. BAGGRUNDEN FOR FORSLAGET

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem[1] (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 5. september 2011 anmodede Danmark om tilladelse til at indføre en foranstaltning, der fraviger artikel 75 i momsdirektivet.

I overensstemmelse med momsdirektivets artikel 395, stk. 2, underrettede Kommissionen ved brev af 14. marts 2012 de øvrige medlemsstater om Danmarks anmodning. Ved brev af 15. marts 2012 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen som beskrevet nedenfor.

I øjeblikket gør Danmark brug af en standstill-bestemmelse i henhold til artikel 176 i momsdirektivet om fradrag af moms på udgifter til anskaffelse og drift af en let varebil med en tilladt totalvægt på indtil tre tons. De vigtigste elementer i denne bestemmelse er som følger. En virksomhed, der registrerer en sådan let varebil som værende udelukkende beregnet til erhvervsmæssige formål, er berettiget til at fradrage den fulde moms i forbindelse med anskaffelsen af køretøjet og driftsomkostningerne. En virksomhed, der registrerer en sådan let varebil som værende både til erhvervsmæssig og privat brug, er imidlertid ikke berettiget til at fradrage momsen på anskaffelsesomkostningerne, men kan fradrage den fulde moms på køretøjets driftsomkostninger. Når en let varebil, der er registreret som værende udelukkende til erhvervsmæssige formål, efterfølgende anvendes til private formål, også selv om dette kun sker en enkelt gang, fortaber den afgiftspligtige person fuldt ud sin ret til fradrag af moms på anskaffelsesomkostningerne.

Dette system kan være dyrt og kompliceret at administrere, både for den afgiftspligtige person og for skattemyndighederne, og Danmark har derfor anmodet om en dispensation for at give mulighed for en forenklet procedure.

I henhold til undtagelsen vil Danmark indføre en særlig foranstaltning vedrørende lette varebiler med en tilladt totalvægt på indtil tre tons. I henhold til denne særlige foranstaltning kan en afgiftspligtig person registrere et køretøj som værende udelukkende til erhvervsmæssig brug og fradrage den fulde moms på udgifter til anskaffelse og drift af køretøjet, således som det er situationen i henhold til den nuværende standstill-bestemmelse. Skulle den afgiftspligtige person imidlertid benytte køretøjet til private formål, vil han ikke længere fortabe retten til fradrag på udgifterne til anskaffelse af køretøjet, men vil i stedet få ret til at beregne afgiften på den private anvendelse efter en standardsats i op til tyve dage pr. kalenderår (systemet med betaling af en afgift pr. dag).

Beløbet på 40 DKK pr. dag er på grundlag af modellen med fulde omkostninger fastsat af de danske myndigheder ved hjælp af nationale statistikker og omfatter kun moms. En tilsvarende betaling i henhold til en særskilt national lovgivning vil være nødvendig for at dække indkomstskat af rådighed over en firmabil og et tillæg til vægtafgiften. Skulle den afgiftspligtige person benytte køretøjet i mere end tyve dage i et kalenderår, så gælder den nuværende standstill-bestemmelse, og den afgiftspligtige person vil fuldt ud fortabe retten til fradrag af omkostningerne i forbindelse med anskaffelse af køretøjet.

De danske skattemyndigheder vil udvikle et elektronisk system, hvorved de afgiftspligtige personer bliver i stand til at betale dette daglige beløb online.

De danske myndigheder mener, at den nye foranstaltning giver de afgiftspligtige personer en forenklet metode, hvormed de kan opfylde deres regnskabsmæssige forpligtelser (ved at betale online via systemet med betaling pr. dag snarere end tilbagebetale hele den moms, der oprindelig blev fradraget ved anskaffelsen af den lette varebil), og hvormed skattemyndighederne kan opkræve og inddrive afgiften. Foranstaltningen fører ikke til en udvidelse af standstill-bestemmelserne og bringer det danske system mere i overensstemmelse med de generelle momsregler.

De afgiftspligtige personer vil stadig kunne registrere deres lette varebiler til både erhvervsmæssig og privat brug og benytte det nuværende system, hvis det passer til deres forhold.

2. RESULTATER AF HØRINGER MED DE INTERESSEREDE PARTER OG KONSEKVENSANALYSER

Der har ikke været behov for høring eller ekstern ekspertbistand.

3. FORSLAGETS RETLIGE ASPEKTER

Afgørelsen tillader Danmark at indføre en særlig foranstaltning, der fraviger momsdirektivet, for så vidt angår opgørelse af moms for privat anvendelse af visse køretøjer.

Afgørelsen har hjemmel i momsdirektivets artikel 395.

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

I betragtning af den strenge tidsbegrænsning og begrænsningen af anvendelsesområdet forekommer den særlige foranstaltning at stå i et rimeligt forhold til det tilsigtede formål.

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. En rådsafgørelse er det eneste egnede middel, da den kan rettes til en enkelt medlemsstat.

4. VIRKNINGER FOR BUDGETTET

Forslaget har ingen negative konsekvenser for Den Europæiske Unions budget.

5. FAKULTATIVE ELEMENTER

Forslaget indeholder en tidsbegrænsningsklausul.

2012/0093 (NLE)

Forslag til

RÅDETS AFGØRELSE

om bemyndigelse til at indføre en særlig foranstaltning, der fraviger artikel 75 i Rådets direktiv 2006/112/EF

(Kun den danske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[2], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 5. september 2011 anmodede Danmark om tilladelse til at anvende en foranstaltning, der fraviger bestemmelserne i direktiv 2006/112/EF om retten til at fradrage indgående moms.

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 14. marts 2012 de øvrige medlemsstater om Danmarks anmodning. Ved brev af 15. marts 2012 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen.

(3) I medfør af artikel 176 i direktiv 2006/112/EF gælder det i øjeblikket, at hvis en let varebil med en tilladt totalvægt på indtil tre tons er registreret hos de danske myndigheder som værende anvendt udelukkende til erhvervsformål, har den afgiftspligtige person ret til at fradrage hele den indgående moms på udgifter til anskaffelse og drift af køretøjet. Hvis et sådant køretøj efterfølgende anvendes til privat brug, fortaber den afgiftspligtige person retten til at fradrage moms ved anskaffelse af køretøjet.

(4) Da dette skaber en tung byrde for både den afgiftspligtige person og skattemyndighederne, har de danske myndigheder anmodet om tilladelse til at anvende en særlig foranstaltning, der fraviger artikel 75 i direktiv 2006/112/EF. Denne foranstaltning giver afgiftspligtige personer, der har registreret et køretøj som værende udelukkende til erhvervsmæssige formål, mulighed for at benytte køretøjet til ikke-erhvervsmæssige formål og for at beregne afgiftsgrundlaget i henhold til artikel 75 i direktiv 2006/112/EF på grundlag af en daglig standardsats snarere end fortabe deres ret til at fradrage moms ved anskaffelse af køretøjet.

(5) Denne forenklede beregningsmetode er imidlertid begrænset til tyve dages ikke-erhvervsmæssig brug for hvert kalenderår, og det standardmomsbeløb, der skal betales, er fastsat til 40 DKK for hver dags ikke-erhvervsmæssig brug. Dette beløb er fastsat af den danske regering efter en analyse af de nationale statistikker.

(6) Denne foranstaltning, som skal gælde for lette varebiler med en tilladt totalvægt på indtil tre tons, vil forenkle momsforpligtelserne for afgiftspligtige personer, der gør lejlighedsvis ikke-erhvervsmæssig brug af et køretøj, der er registreret til erhvervsformål. En afgiftspligtig person kan imidlertid stadig vælge at registrere sit køretøj som værende til både erhvervsmæssig og privat brug, hvorved han fortaber sin ret til fradrag af moms ved anskaffelse af den lette varebil og ikke skal betale afgift for privat brug.

(7) Indførelse af en foranstaltning, der sikrer, at en afgiftspligtig person, som gør lejlighedsvis ikke-erhvervsmæssig brug af et køretøj, der er registreret til erhvervsformål, ikke fratages den fulde ret til at fradrage den indgående moms på det pågældende køretøj, vil være i overensstemmelse med de generelle regler om fradrag, der er fastsat i direktiv 2006/112/EF.

(8) Tilladelsen bør gælde for en begrænset periode og bør derfor udløbe den 31. december 2014. I lyset af de erfaringer, der gøres frem til denne dato, bør der foretages en vurdering af, om fravigelsen fortsat er berettiget.

(9) Denne foranstaltning vil ikke have nogen indvirkning på EU's egne momsindtægter -

VEDTAGET DENNE AFGØRELSE:

Artikel 1

Når en afgiftspligtig person til private formål, eller til hans personales private brug eller mere generelt til anden brug end forretningsbrug, anvender en let varebil, der er registreret som værende udelukkende til erhvervsmæssig brug, har Danmark tilladelse til, som fravigelse af artikel 75 i direktiv 2006/112/EF, at fastsætte afgiftsgrundlaget som en standardsats for hver dag af denne anvendelse.

Standardsatsen pr. dag i første afsnit er 40 DKK.

Artikel 2

Den i artikel 1 omhandlede foranstaltning finder kun anvendelse på lette varebiler med en tilladt totalvægt på indtil tre tons.

Denne foranstaltning finder ikke anvendelse, når den ikke-erhvervsmæssige brug overstiger tyve dage pr. kalenderår.

Artikel 3

Denne afgørelse udløber den 31. December 2014.

Artikel 4

Denne afgørelse er rettet til Kongeriget Danmark.

Udfærdiget i Bruxelles, den

På Rådets vegne

Formand

[1] EUT L 347 af 11.12.2006, s. 1.

[2] EUT L 347 af 11.12.2006, s. 1.